Fréttablaðið er með sérstæðu sniði í dag þar sem verkfall blaðamanna í gær kom í veg fyrir fréttaskrif í Fréttablaðið og í stað frétta eru auðir dálkar . Þetta er í fyrsta sinn sem blaðið kemur út í þessu formi og segir Jón Þórisson , ritstjóri Fréttablaðsins , að engar fréttir séu í blaðinu enda voru félagsmenn Blaðamannafélags Íslands sem starfa við fréttaskrif í blað , prófarkalesarar og ljósmyndarar í tólf klukkustunda verkfalli í gær sem hófst klukkan 10.00 í gærmorgun . Hins vegar er í blaðinu efni sem var tilbúið við upphaf verkfalls og ekki þarfnaðist frekari meðhöndlunar blaðamanns , auk aðsendra greina . Ef að líkum lætur mun þessa tölublaðs vera minnst , að minnsta kosti um hríð „ Það er fullt starf fjölda starfsmanna á ritstjórn að skila efni í hvert tölublað og því var ekki mögulegt annað en að blað dagsins bæri merki þessara aðgerða . Fréttablaðið hefur skyldur við lesendur og auglýsendur og því var tvennt sem lagt var til grundvallar þeirri ákvörðun að blaðið yrði gefið út við þessar aðstæður . Annars vegar að virða rétt blaðamanna til vinnustöðvunar . Því eru ekki fréttir í þessu tölublaði , en birt er annað ritstjórnarefni , sem tilbúið var áður en verkfall brast á . Hins vegar að auglýsendur geti reitt sig á auglýsingamátt blaðsins og ekki kæmi rof í nærri tuttugu ára útgáfusögu þess , “ segir í frétt Fréttablaðsins . Tekið skal fram að flestir blaðamenn á ritstjórn mbl.is og Morgunblaðsins eru félagar í Blaðamannafélagi Íslands .